โบรกฯ เคาะ “ซื้อ” TFG เป้า 6.60 บ. จับตากำไรปี 63 โตกระฉูด รับธุรกิจหมูสดใส
โบรกฯ เคาะ “ซื้อ” TFG เป้า 6.60 บ. จับตากำไรปี 63 โตกระฉูด รับธุรกิจหมูสดใส
โบรกฯ เคาะ “ซื้อ” TFG เป้า 6.60 บ. จับตากำไรปี 63 โตกระฉูด รับธุรกิจหมูสดใส
2 ธ.ค. 2563

บริษัทหลักทรัพย์ ทิสโก้ จำกัด แนะนำ “ซื้อ” หุ้น บริษัท ไทยฟู้ดส์ กรุ๊ป จำกัด (มหาชน) หรือ TFG พร้อมประเมินราคาเป้าหมายที่ 6.60 บาท/หุ้น ทั้งนี้การคาดปริมาณยอดขายไก่เพิ่มขึ้น 5% และธุรกิจสุกรเพิ่มขึ้น 15% โดยคาดราคาไก่จะทรงตัวใกล้เคียงกับปี 2020 แต่ราคาสุกรคาดจะลดลง เนื่องจาก supply ในประเทศจีนเริ่มฟื้นตัว หลังจากผลกระทบจากโรค ASF ที่ระบาดในช่วงปีที่ผ่านมาส่งผลให้ supply ที่จีนและเวียดนามลดลงไป 30-40% อย่างไรก็ตาม ในปีนี้ supply จีนได้ฟื้นตัวกลับมาได้แล้วประมาณ 10%
โดยบริษัทตั้งเป้าหมายการส่งออกไก่ปีหน้าเพิ่มขึ้น 8% อยู่ที่ 65,000 ตัน จากปี 2563 นี้คาดที่ 60,000 ตัน โดยในปี 2564 คาดส่งออกในส่วนของไก่แปรรูปปรุงสุกไปที่ญี่ปุ่นเพิ่ม ด้านประเทศจีนและยุโรปคาดปริมาณการส่งออกปีหน้าทรงตัว
นอกจากนี้บริษัทจัดตั้งบริษัทย่อย Money Hub มีแผนเปิดธุรกิจใหม่ให้บริการสินเชื่อแก่พนักงานและลูกค้าของบริษัทโดยคาดจะเริ่มปีหน้าโดยอยู่ระหว่างขอใบอนุญาตวางเป้าหมายรายได้ 100 ล้านบาท จากวงเงินให้สินเชื่อ 500-600 ล้านบาท ปัจจุบันบริษัทมีพนักงานในเครือกว่า 18,000 คน
ขณะที่งบลงทุนปี 2021 ตั้งเป้าหมาย 2,500 ล้านบาท จากการขยายกำลังการผลิตในประเทศ 2,000 ล้านบาท และที่ประเทศเวียดนาม 500 ล้านบาท โดยในประเทศไทยจะขยายกำลังการผลิตฟาร์มสุกร โรงชำแหละสุกรเพิ่มขึ้นกำลังการผลิต +15% และขยายธุรกิจอาหารสัตว์รองรับปริมาณการขยายเลี้ยงสุกรที่เพิ่มขึ้น คาดจะดำเนินงานได้ใน 4Q21 และจะขยายธุรกิจ food ไส้กรอก ไปกับช่องทางจำหน่ายของสาขาที่มีอยู่
ส่วนแผนขยายกำลังการผลิตสุกรในเวียดนามเพิ่มกำลังการผลิตเท่าตัว ปัจจุบันบริษัทเลี้ยงสุกร 7,500 ตัว/เดือน คาดจะเพิ่มขึ้นเป็น 15,000 ตัว/เดือนใน 2Q21 เป็นต้นไป และบริษัทมีแผนบุกตลาดไก่ที่ประเทศเวียดนามใน 2H21
สำหรับแนวโน้มกำไรสุทธิไตรมาส 4/63 คาดประมาณ 700 ล้านบาท เพิ่มขึ้นเมื่อเทียบจากปีก่อน จากธุรกิจสุกรเป็นหลัก แต่ลดลงเมื่อเทียบจากไตรมาสก่อน เนื่องจากราคาขายสุกรที่ลดลงเป็นหลัก
โดยบล.ทิสโก้ ปรับประมาณการกำไรสุทธิปี 2563 เพิ่มขึ้นจากคาดการณ์เดิม 17% อยู่ที่ 2,845 ล้านบาท เพิ่มขึ้น 98% เมื่อเทียบจากปีก่อน จากธุรกิจสุกรที่ดีกว่าที่คาด แต่คาดกำไรสุทธิปีหน้าใกล้เคียงเดิมอยู่ที่ 2,908 ล้านบาท เพิ่มขึ้น 2% เมื่อเทียบจากปีก่อน จากคาดปริมาณการส่งออกเพิ่มขึ้น ราคาไก่ใกล้เคียงเดิมแต่ราคาสุกรคาดลดลง 7% คาดรายได้อาหารสัตว์เพิ่มขึ้น 20% จากการจำหน่ายภายนอกเพิ่มขึ้นและจากการขยายเครือข่าย contract farming